1-оқушы:Рахман

Құтты болсын аналардың мейрамы!  
Жарқыраңдар, жаз күніндей жайдары!  
Мерекесі бұл көктемнің алғашқы,  
Бақыт берсін әр көктемнің айлары!

2-оқушы: Мирас

Той пердесін ашайық

Аналарды құрметтеп

Ән маржанын шашайық

Құтты болсын ардақты анам

Асыл анам мерекең

Құтты болсын алтын анам

Қуанышты берекең

3-оқушы: Адилхан

Азамат қуат алар ақ сүтіңнен

Мәпелеп әлдилеген пейілі кең

Аналық махаббатың кәусәр-бұлақ

Сөнбейтін ақ жүрегің мәңгі шырақ

4-оқушы:Адилхан

Алтын анам жасымнан аялаған

Мен үшін игілікті аямаған

Сабақтан шаршап үйге келгенімде

Бал сөзі жаным деген сая маған

5-оқушы: Димаш

Аялайық аналарды әрдайым

Қуанышқа бөлейікші өздерін

Әжелердің,аналардың,қыздардың

Мұң шалмасын күлім қаққан көздерін

6-оқушы:Рахим

Ананың біз гүліміз,

Ана-біздің күніміз.

Ұландарды қуантып,

Ұзақ өмір сүріңіз!

7-оқушы: Нұржаусын

Әлпештеген баласын

Ана-бақыт, ана күн

Әркім сүйіп,өзінің

Мақтан етер анасын

8-оқушы:Асхат :

Бал бөбегін баптаған

Мамам үшін мақтанам

Аялайтын біздерді

Көп жасасын ақ мамам

9-оқушы:Рауан:

Ана біздің шуағымыз

Қатемізді кешірген

Ана біздің жыр әніміз

Мәпелеген өсірген

10-оқушы:Ерасыл:

Еркелесем күлімдейтін

Ұрысқаны білінбейтін

Маңдайымнан иіскеп менің

Құлыншағым күнім дейтін.

11-оқушы Нұрбақыт:

Әже деген көп шығар

Менің әжемдей жоқ шығар

Мейірімді бұл кісі

Қандай ғажап күлкісі

12-оқушы Алихан :

Үн қатасың бал тілмен

Біз үшін көп жанасың

Құтты болсын мейрамың

Құттықтаймын анашым

13-оқушы:Ерқанат

Өскенде мен ал енді

Аралаймын әлемді

Сыйлық әкеп әжеме

Таң қалдырам бар елді.

14-оқушы:Мағауия

Мамаларды сүйеміз

Сөзін ойға түйеміз

Әжені де ардақтап,

Әдеппен бас иеміз

15-оқушы:Рахман

Дүниенің жарық күні анамыз

Дана болсақ анаменен данамыз

Тыңдаңыздар көңіл қойып ағайын

Анаға арнап тағы бір ән саламыз

**1.Санжар мен Ақеркенің мәнерлеп оқуы**

***Бірге:Мерекелеріңіз құтты болсын, Аналар!***

***1-жүргізуші:***

Армысыздар, аналар, ұстаздар, қыздар! Міне, жыл аралатып көктемнің алғашқы күндерімен келетін 8-наурыз Халықаралық әйелдер күні де келіп жетті.

Жер бетіндегі тіршіліктің өзегін келешекке жалғаған, өсер ұрпағына құндақтағы шағынан ізгіліктің дәнін еккен аналар мерекесі бұл.

Аяулысың, ардақты асылдарым,

Жайнасын көңілдердің жасыл бағы.

Сендер үшін ән менен күй, өлең мен би,

Сендер үшін мереке шашулары.

2-жүргізуші **Мерекеге арналған биі шашу «Көбелек» биі,бастауыш сынып оқушыларының орындауында.**

1-жүргізуші Құрметті аналар, мектебіміздің ұстаздары,қыздары! Сіздерге әрқашан сыр бермес денсаулық,өмірдің шапғатын тілейміз! Бұл күні өздеріңізге бағытталған тілектер періштенің құлағына шалынсын...Әрдайым мейірім шуағын шашып жүре беріңіздер.

Сіздерден өскен балалар

Батырлар мен даналар.

Құттықтаймыз мейраммен,

Құрметті абзал аналар. – дей келе құттықтау сөз кезегі мектеп директоры Касаинова Балапан Мұхамедкәрімқызына беріледі.

**Бастауыштың монтажы**

***2-жүргізуші:***

Ардақты ана, аяулы ана, қымбаттым,

Тәтті ұйқыңды бөліп талай түн қаттың.

Өміріме нәрін берді ақ сүтің,

Кең құшағың аясындай гүл бақтың.

Ер жеткізіп елге берген баласын,

Ақылдысың, ардақтысың, данасың!

Қарайтыным қас-қабағың бір сенің,

Қайратыңнан қайта көрме, анашым.

***1-жүргізуші:***

Анам менің, асылым, лағыл әнім,

Кең кеудеңе гүл болып тағыламын,

Жұлдызындай көгінде жағыламын.

Алыс кетсем аңсаймын сағынамын,

Анам менің, асылым, лағыл әнім.

**Даярлық тобының орындауындағы «Анашым»әні.**

***2-жүргізуші:***

Дүниедегі ең кемеңгер дананы

Ана тауып, аялайды, бағады.

Сол үшін де құдіретіне бас иіп,

Құрметтейік қасиетті ананы.

***2-жүргізуші:*** «Аналар адамды бесігімен баулиды... Өмірдің іргетасы солардың қолымен қаланады».

***1-жүргізуші:*** «Адамдар-әрқашанда өз аналарының перзенттері. Ана болмаса ақын да, батыр да болмайды».

***2-жүргізуші:*** Жанұяның жылуын суытпай, тал бесікті тербей отырып, тебірене толғар бесік жыры арқылы аңыз ертегілері мен жақұт жырлары арқылы ұрпағының бойына адамдық қасиеттерді дарытып отырған аналардың құдіретті сезімдеріне арналған биді қабыл алыңыздар.

**Қыздардың биі**

***1-жүргізуші:***

Десек те уақытпен жарыспайды,

Қиялға қиялменен қарыштайды.

Шәкірттер шын жүректен тебіреніп,

Өнерін аналарға бағыштайды.

***2-жүргізуші:***

Көңілің Алатаудың ақ қарындай,

Мейрімің күннің шуақ шақтарындай.

Қалайша аяулы ана тына алармын

Ән болып сағыныштан ақтарылмай.

**2,3,4 сынып оқушыларының орындауында «Анашым-анажаным» әнін қабыл алыңыздар.**

***1-жүргізуші:*** «Отбасы-шағын мемлекет» деген сөз бар. Ынтымағы келіскен, түтіні түзу ұшқан әрбір шаңырақ мемлекеттің құт берекесі. Әйел-ана отбасы жылуын сақтаушы, қоғамның ертеңі болашақ балаларды тәрбиелеуші.

Әлемнің жарығын,

Сыйладың сен маған.

Даланың әр гүлін,

Жинадың сен маған.

Тіршілікке нәр берген ана сүті қандай құдіретті. Әлемдегі жақсылық көзі, адамдық қасиет, ақ тілек мейірбандықтың бәрі ана деген сөзбен астасып жатыр.

**Келесі тамашалайтындарыңыз бастауыш сынып ұлдарының орындауындағы ұлдар биі.**

***2-жүргізуші:***

Халқымызға билік айтар даналар,

Даналардың өзі анадан жаралар.

Жүрегінің бір бөлшегі бала үшін

Сізден жақын адам бар ма аналар?!

Балаға ең жақыны сіз ғой ана,

Сіздің ыстық құшағыңыз бізге пана.

Сіздерге теңестірер еш нәрсе жоқ,

Теңесе алар бір-ақ нәрсе Отан ғана!

Ананы да, мені де әлпештеген,

Қайтпас қайрат, дариядай ақыл берер.

Ниетің қабыл болсын, аналарым,

Өркендеп өсе берсін, бала-шаға, немерелер.

**Жоғарғы сынып оқушыларының орындауында «Асыл ана » әні.**

**1-жүргізуші:**

Барша ана құтты болсын мерекеңіз,

Әрқашанда ана сізбен берекеміз.

Ақтасақ ақ сүтіңді, асыл анам,

Сонда біз кісілікке теңесеміз.

**Бастауыш сынып оқушыларының орындауындағы мерекелік би тек өздеріңізге арналады аналар**

***2-жүргізуші:***

Әркімнің де өмірден аласы бар,

Аласы бар адамның анасы бар.

Мерекесін құттықтап аналардың,

Ән жолдайтын аналардың баласы бар.

**Талғат Мадиярдың орындауында «Ана» әнін қабыл алыңыздар!**

1-жүргізуші:: Адам бар ма ана сүтін татпаған,

Алуан-алуан ауыр сынды аттаған,

Адалдықты ар-намысты сақтаған

Мен ананың сонысына мақтанам.

**Даярлық тобының бүлдіршіндерінің орындауында аналарға арналған мерекелік билерін қабыл алыңыздар!**

О, аналар, осындайсың бәрің де,

Осындайсың жасың дағы кәрің де.

Сыйынатын болса өмірде құдірет,

Сыйынар ем ана деген тәңірге!-деп бүгінгі мерекемізді аяқтаймыз.

***2-жүргізуші:***

Осы айтылғандардың бәрі шындық, бәрі шын, аналар ажалдан күштірек, жаһанға бір тоқтамсыз данышпандарды, ақындарды, ерлерді тауып беретін аналар. Барлық жақсылықты себетін де аналар. Ендеше сол аналар алдында бас иелік!

Концерттік бағдарлама

1. Мәнерлеп оқу

2. «Көбелектер» биі

3. Монтаж

4. Даярлықтың әні

5. Жоғарғы сынып қыздарының биі

6. «Анашым-анажаным» хор

7. Бастауыш ұлдарының биі

8. «Асыл ана» хор

9. «Ай,будет круто!» би

10. Талғат мадияр «Ана»

11. Даярлықтың биі